KARAMAZOV-III-Web	Un còp signada era atestacion, Nikolai Parfionovich se dirigic solemnaments entar acusat e li liegec un "auto", qu'en eth s'establie qu'eth dia tau der an quau, ena localitat de tau, eth jutge d'instruccion deth districte judiciau de tau, en tot auer interrogat a tau (ei a díder, a Mitia) en qualitat d'acusat d'açò e d'aquerò (totes es acusacions auien estat consignades peth menut), e en tot cuélher en consideracion qu'er acusat, sense adméter era sua colpabilitat enes delictes que se l'imputauen, non auie presentat cap pròva dera sua innocéncia, tant qu'es testimònis (taus) determinauen pliaments era sua colpabilitat, de conformitat damb es articles taus e quaus deth Còdi Penau, eca, disponie: damb era fin de privar a tau (a Mitia) dera possibilitat d'escapar-se dera instruccion e deth judici, se l'embarrarà ena preson de tau, en tot balhar notícia d'açò ar acusat, e en tot autrejar-li ua còpia deth present auto ar ajudant deth fiscau, e eca, eca.